**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL DIDŽIAUSIO LEISTINO VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, PAREIGYBIŲ SKAIČIAUS KLAIPĖDOS MIESTO SAVIVALDYBĖS ADMINISTRACIJOJE NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Padidinti didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto skaičių 5 pareigybėmis.

Siekiant tinkamai organizuoti darbą Klaipėdos miesto savivaldybės administracijoje bei įgyvendinant Viešosios tvarkos užtikrinimo ir teisės pažeidimų prevencijos 2016–2018 metų programą, palaipsniui didinamas Viešosios tvarkos skyriaus pareigybių skaičius: 2016 metais įvestos 5 pareigybės, 2017 metais planuojamos įvesti 5 pareigybės ir 2018 metais - 2 pareigybės.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos kolegija 2015 m. liepos 30 d. posėdyje bendru sutarimu pritarė Viešosios tvarkos užtikrinimo ir teisės pažeidimų prevencijos 2016–2018 metų programai (toliau – Programa). Programoje numatomas Viešosios tvarkos skyriaus darbo organizavimo keitimas per 2016–2018 m. reikalauja 12 naujų pareigybių įsteigimo. Programa yra įtraukta į Klaipėdos miesto savivaldybės 2016−2018 metų strateginį veiklos planą.

Programos tikslas:

* tobulinti viešosios tvarkos palaikymo sistemą diegiant naujoves ir didinti viešosios tvarkos palaikymo efektyvumą – suformuojant kitu nei įprasta darbo grafiku dirbančių darbuotojų grupę. Šios grupės darbuotojai priežiūros ir kontrolės funkcijas vykdytų tiksliniu laiku (slankiuoju grafiku). Tokios grupės steigimo pagrindinis tikslas artėti prie gyventojų ir operatyvaus jų problemų sprendimo;
* didinti viešosios tvarkos palaikymo efektyvumą, Klaipėdoje plėsti automatinės eismo priežiūros prietaisų ir integruotos stebėjimo sistemos viešose vietose tinklą;
* didinti organizuojamų patikrinimų skaičių, viešąją tvarką mieste palaikant visą parą, teisės pažeidimų prevenciją mieste organizuoti kompleksiškai. Visa tai sąlygotu apleistų, netvarkomų pastatų ir teritorijų skaičiaus ir tam tikrų mieste daromų teisės pažeidimų mažėjimą. Tokiu būdu miesto gyventojams ir svečiams būtų užtikrinta kur kas saugesnė aplinka.

Programoje numatyta 2017 metais įvesti 5 pareigybes, iš kurių 4 pareigybės yra valstybės tarnautojų ir 1 darbuotojo, dirbančio pagal darbo sutartį. 2015 m. liepos 1 d. įsigaliojus Lietuvos Respublikos administracinių teisės pažeidimų registro įstatymui, asmenys, dirbantys pagal darbo sutartis, prarado teisę rengti administracinių teisės pažeidimų protokolų projektus, todėl siekiant efektyviai organizuoti Viešosios tvarkos skyriaus darbą, vietoje darbuotojo, dirbančio pagal darbo sutartį, būtų įvedama valstybės tarnautojo pareigybė. Šis pareigybių pakeitimas yra aktualus ir tuo požiūriu, kad organizuojant pamaininį darbą, administracinių teisės pažeidimų protokolai yra surašomi ne įprastu darbo laiku ir ne darbo vietoje, o pažeidimo padarymo vietoje. Įvertinus minėtas aplinkybes, darbuotojų, dirbančių pagal darbo sutartis, poreikis Viešosios tvarkos skyriuje yra minimalus.

Lietuvos Respublikos vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**3. Kokių rezultatų laukiama.**

Įvedus 5 pareigybes Viešosios tvarkos skyriuje, bus toliau formuojama budėtojų dalis, darbas organizuojamas pagal patvirtintus darbo (pamainų) grafikus, atsižvelgiant į tam tikru metu vyraujančią viešosios tvarkos problematiką. Organizuojant šį darbą numatomas nuolatinis bendradarbiavimas su policija: bendri teminiai patikrinimai (prekybos alkoholiu pažeidimai, viešosios rimties trikdymai, gyvūnų laikymo tvarka, saugus eismas, taksi darbo kontrolė, renginių bei prekybos viešosiose vietose tvarka); asmenų skundų priėmimas budėtojų dalyje ir jų perdavimas tikrinti nedelsiant, bendra ryšio sistema su policija, Bendruoju pagalbos centru, kitomis kontrolės tarnybomis priimant ir nagrinėjant asmenų pranešimus, skundus viešosios tvarkos pažeidimų klausimais. Skyriaus darbas taps ne tik intensyvesnis, bet ir efektyvesnis: bus užtikrintas operatyvus visų asmenų pranešimų, skundų priėmimas, tikrinimas ir nagrinėjimas visą parą, budėtojų dalies darbas atliks reikšmingą teisės pažeidimų prevencijos vaidmenį; mažėja ir mažės tam tikrų teisės pažeidimų skaičius: išorinės reklamos, prekybos viešosiose vietose, statinių tinkamos priežiūros, gyvenamųjų ir bendrojo naudojimo patalpų naudojimo taisyklių, daugiabučių namų administravimo tvarkos pažeidimų. Esant intensyviai viešosios tvarkos kontrolei, bus įgyvendintas atsakomybės už padarytus teisės pažeidimus neišvengiamumo principas. Jis ypatingai aktualus įforminant tokius gausius teisės pažeidimus, kaip rinkliavos už automobilių statymą nemokėjimas, Kelių eismo taisyklių pažeidimų, susijusius su automobilių statymo tvarkos nesilaikymu. Tokiu būdu gerės ir eismo saugumo būklė mieste. Didės vietinių rinkliavų surinkimas, mažės savivaldybės biudžeto lėšų poreikis bešeimininkių sąvartynų ir kitų teritorijų tvarkymui.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Preliminariais duomenimis lėšos (naujų pareigybių įsteigimas, darbo vietų įrengimas ir darbo priemonių įsigijimas) pareigybių įvedimui Viešosios tvarkos skyriuje sudarytų apie 70 tūkst. Eur, iš jų apie 48,8 tūkst. Eur darbuotojų darbo užmokestis.

**6. Lėšų poreikis sprendimo įgyvendinimui.**

Preliminarus lėšų poreikis 5 Viešosios tvarkos skyriaus darbuotojų darbo užmokesčiui 37248,00 Eur (su SODROS mokesčiais 48787,43 Eur), darbo vietų išlaikymas 7112,90 Eur (vienos darbo vietos išlaikymo kaštai sudaro 15% darbuotojo metinio darbo užmokesčio), darbo vietų įrengimas – 7916,67 Eur (baldai), 5900,00 Eur (kompiuterinė technika).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos miesto savivaldybės administracijai bus sudarytos galimybės efektyviau organizuoti savo darbą. Neigiamos pasekmės – nenumatyta.

PRIDEDAMA:

1. Teisės aktų išrašas, 1 lapas.
2. Klaipėdos miesto savivaldybės tarybos 2015 m. gruodžio 22 d. sprendimo Nr. T2-344 „Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo“ kopija, 1 lapas.
3. Viešosios tvarkos užtikrinimo ir teisės pažeidimų prevencijos 2016-2018 metų programos kopija, 10 lapų.

|  |  |
| --- | --- |
| Savivaldybės administracijos direktorius | Saulius Budinas |
|  |  |